Mo dingwageng tsa bo 1990 didikadike tsa batho ba ba sa dumeleng mo Modimong kwa Russia di ne tsa latlha mogopolo wa gore ga go na Modimo mme tsa tla kwa Modimong. Motlhatlheledi mongwe wa university kwa St. Petersburg o ne a bua mafoko a a tshwanang le dikakgelo tse di neng tsa dirwa ke ba le bantsi ba ba sa dumeleng mo Modimong ba ba neng ba sokologile kwa Soviet Union wa pele: "Ke hukuditse tlhaloso ya botshelo mo tshekatshekong ya maranyane, mme ka se ka ka bona sepe se ke ka se tshephang. Boramaranyane ba ba ntikanyeditseng le bone ba na le maikutlo ao a gore sengwe se a tlhaela. E ne ya re fa ke leba boatlhamo jwa lobopo mo dithutong tsa me tsa dinaledi, le bosenangsepe jwa moya wa me, ka lemoga fa go tshwanetse go bo go na le tllhaloso nngwe. Go tswa foo, fa ke ne ke amogela Baebele e o neng wa e mpha ka bo ke simolola go e bala, phatlha e e neng e sena sepe mo botshelong jwa me e ne ya tladiwa. Ke lemogile fa Baebele e le yone yosi motswedi wa tshepho mo moyeng wa me. Ke amogetse Jesu jaaka Mmoloki wa me mme ke bonye kagiso ya boammaaruri le kgotsofalo mo botshelong."